Bilag 6.1.a Forslag til Årets Fokus 2025/26

**Introduktion:**

CISU vedtager hvert år på Generalforsamlingen et årligt fokus som supplement til de strategiske prioriteter i Strategi 2021-2025. Det årlige fokus fastlægges med udgangspunkt i CISUs formål og den aktuelle kontekst.

Fra CISUs strategi 2022 - 2025 om det årlige fokus:

”Med CISUs strategi vil vi gerne lægge et grundlag for de kommende fire år. Vi ved dog, at verden er i konstant forandring. Så vi skal være klar til at handle på det nye, der vil opstå. Derfor vil CISUs medlemsorganisationer hvert år til generalforsamlingen vælge et fokus for CISUs arbejde i det følgende år.”

**CISUs Formål:**

I CISUs vedtægterne (§ 2) fremgår det at foreningens formål er:

*At understøtte, at medlemsorganisationerne er kvalificerede og ansvarlige samarbejdspartnere i et udviklingssamarbejde, der bidrager til at bekæmpe årsager til fattigdom og styrker civilsamfundet globalt. At understøtte, at medlemsorganisationers arbejde i Danmark skaber viden og debat om livsvilkårene for mennesker, som lever under fattige vilkår, om globale sammenhænge – og om, at det mellemfolkelige engagement nytter.*

*At CISU – Civilsamfund i Udvikling og medlemsorganisationerne er synlige fortalere for gode vilkår og rammer for det folkelige udviklingssamarbejde.*

**Årets Fokus 2025/26:**

Med udgangspunkt i CISUs formål, konteksten omkring os og de strategiske diskussioner i bestyrelsen foreslås det, at årets fokus bliver:

***At sætte en tydelig retning for CISU i de kommende år igennem udviklingen af CISUs strategi 2026-2030*, for derigennem at give os en styrket position at udvikle os ud fra, og et stærkere fundament og fællesskab at stå på.**

Med udarbejdelsen af en ny strategi for 2026-30 fokuserer vi på at styrke CISUs relevans og position ved at sætte en tydelig retning for organisationens arbejde og medlemsorganisationernes rolle i de kommende år.

Arbejdet bygger videre på vores arbejde med en fælles kernefortælling og erfaringerne fra reformen af Civilsamfundspuljen, som har skabt et væsentligt grundlag for CISUs fremtidige udvikling og CISUs medlemsorganisationers vigtige arbejde.

Perspektiver fra temaer som klima, lokalt ledet udvikling, nødhjælp og EU's naboskabsregion, samt erfaringer med oplysning og engagement vil være centrale i strategiprocessen. Derudover forholder vi os aktivt til internationale overvejelser om rollen som ’intermediary’ og til, hvordan vi positionerer og udvikler CISU i forhold til de tendenser, der er globalt.

Et fælles fokus på at sætte tydelig retning og styrke CISUs position vil spille godt sammen med, at vi samtidig forholder os til og spiller ind i den kommende udviklingspolitiske strategi.

Strategiprocessen skal opbygge en stærkere fælles position, som vi i fremtiden kan bygge videre på.

**Målet med Årets Fokus:**

Målet med Årets Fokus er at have tydelig strategi for CISU 2026-30, så vi har overblik over retning og mål, positionering og prioriteter for CISU.

Når vi i perioden fra 2026-2030 implementerer CISUs strategi sikrer vi at CISU og CISUs medlemsorganisationer forsat er relevante og ambitiøse alliancepartnere i arbejdet med globale forhold.

**Handlingsplan – en inddragende proces**

Efter generalforsamlingen vil bestyrelsen fastlægge en konkret handlingsplan for, hvordan CISU når i mål med årets fokus. Bestyrelsen vil sikre, at strategien udvikles gennem en åben og inddragende proces, hvor både medlemmer og eksterne bidragsydere giver input. Erfaringer fra implementering af tidligere strategi, tilsynsbesøg i det globale syd og dialoger med samarbejdspartnere vil blive inddraget for at kvalificere strategien og styrke CISUs rolle som intermediary. Derudover vil bestyrelsen sikre at sparring med ekstern, der kan udfordre CISUs perspektiver og sikre strategisk nytænkning.

Strategien vil blive endeligt vedtaget på generalforsamlingen i 2026 og fungere som en fælles ramme for fremtidigt arbejde.